DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Nariadením Rady (ES) č. 2020/672 (ďalej len „nariadenie o SURE“) sa stanovuje právny rámec na poskytovanie finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nariadenia o SURE slúži v prvom rade na financovanie režimov skráteného pracovného času alebo podobných opatrení zameraných na ochranu zamestnancov a samostatne zárobkovo činných osôb, a teda na zníženie výskytu nezamestnanosti a straty príjmu, ako aj na financovanie niektorých opatrení súvisiacich so zdravím, a to najmä na pracovisku.

Portugalsko 7. augusta 2020 požiadalo o finančnú pomoc Únie na základe nariadenia o SURE. V súlade s článkom 6 ods. 2 nariadenia o SURE sa Komisia poradila s portugalskými orgánmi, aby overila náhle a prudké zvýšenie skutočných a plánovaných výdavkov priamo súvisiacich s režimami skráteného pracovného času a podobnými opatreniami a s príslušnými opatreniami súvisiacimi so zdravím spôsobené pandémiou ochorenia COVID-19. Ide najmä o:

1.opatrenie na podporu pre udržanie pracovných zmlúv prostredníctvom dočasného prerušenia práce alebo skrátenia bežného pracovného času zakotveného v portugalskom zákonníku práce. V rámci opatrenia sa oprávneným podnikom poskytuje dávka na pokrytie 70 % odmeny zamestnancov, pričom výška odmeny zamestnancov sa rovná dvom tretinám ich bežného hrubého platu. Táto dvojtretinová oprava podlieha dolnej hranici rovnajúcej sa vnútroštátnej minimálnej mzde a hornej hranici rovnajúcej sa trojnásobku vnútroštátnej minimálnej mzdy. Oprávnené podniky museli pozastaviť svoju podnikateľskú činnosť alebo čeliť značným stratám príjmov;

2.novú a zjednodušenú osobitnú podporu pre udržanie pracovných zmlúv prostredníctvom dočasného prerušenia práce alebo skrátenia bežného pracovného času. Toto opatrenie je podobné opatreniu uvedenému v bode 1, ale má zjednodušené postupy umožňujúce rýchlejší prístup k finančným prostriedkom. V rámci opatrenia sa oprávneným podnikom poskytuje dávka na pokrytie 70 % odmeny zamestnancov, pričom výška odmeny zamestnancov sa rovná dvom tretinám ich bežného hrubého platu, ako aj oslobodenie zamestnávateľa od platenia príspevkov na sociálne zabezpečenie. Táto dvojtretinová oprava podlieha dolnej hranici rovnajúcej sa vnútroštátnej minimálnej mzde a hornej hranici rovnajúcej sa trojnásobku vnútroštátnej minimálnej mzdy. Oprávnené podniky museli počas 30 dní predchádzajúcich podaniu žiadosti o podporu pozastaviť svoju podnikateľskú činnosť alebo čeliť stratám príjmov vo výške aspoň 40 % v porovnaní s tým istým mesiacom predchádzajúceho roka alebo s mesačným priemerom počas dvoch mesiacov pred uvedeným obdobím. Opatrenie bolo niekoľkokrát rozšírené, a to aj prostredníctvom revízie výpočtu odmeny zamestnancov na štyri pätiny ich bežného hrubého platu a zavedením postupného zrušenia úľav na prípade podnikov, ktoré toto opatrenie využívajú;

3.v prípadoch, keď sa podniky nachádzajú v kríze v dôsledku výskytu ochorenia COVID-19, využívajú opatrenia uvedené v bode 1 alebo 2 a majú program odbornej prípravy schválený vnútroštátnymi verejnými službami zamestnanosti a odbornej prípravy v rámci osobitných programov odbornej prípravy, zamestnanci a spoločnosti môžu dostať príspevok na odbornú prípravu na pokrytie náhrady príjmu, ako aj súvisiacich nákladov na odbornú prípravu, ktorá sa má uskutočniť počas pracovných hodín ako alternatíva k skráteniu pracovného času.

4.osobitnú podporu pre podniky na obnovenie podnikateľskej činnosti. S cieľom uľahčiť opätovné zaradenie do pracovného procesu, ako aj udržanie pracovných miest môžu podniky, ktorých zamestnanci využívali opatrenia uvedené v bode 1 alebo 2, získať dávku, ktorá sa rovná buď vnútroštátnej minimálnej mzde za každého dotknutého zamestnanca vyplatenej v jednej splátke, alebo dvojnásobku vnútroštátnej minimálnej mzdy pripadajúcej na každého dotknutého zamestnanca vyplatenej postupne v priebehu šiestich mesiacov. Ak sa podpora poskytuje postupne, podniky môžu takisto využiť čiastočné oslobodenie zamestnávateľov od príspevkov na sociálne zabezpečenie vo výške 50 % v súvislosti s príslušnými zamestnancami;

5.príspevok na stabilizáciu príjmov pre zamestnancov, ktorí využívajú opatrenia uvedené v bode 1 alebo 2. Oprávnení zamestnanci sú tí, ktorých hrubý plat za február 2020 nepresiahol dvojnásobok vnútroštátnej minimálnej mzdy. Zamestnanci poberajú dávku rovnajúcu sa rozdielu medzi hrubým platom z februára 2020 a platom, ktorý mal zamestnanec v období, keď sa naňho vzťahoval jeden z dvoch uvedených podporných režimov, s dolnou hranicou 100 EUR a hornou hranicou 351 EUR;

6.osobitnú podporu pre samostatne zárobkovo činné osoby, neformálnych pracovníkov a riadiacich partnerov. V rámci opatrenia sa poskytuje mesačná dávka rovnajúca sa buď registrovanému príjmu fyzických osôb s hornou hranicou 438,81 EUR, ak je príjem nižší ako 658,21 EUR, alebo dvom tretinám registrovaného príjmu fyzických osôb s hornou hranicou 438,81 EUR, ak je príjem vyšší ako 658,21 EUR. Od 13. marca do 30. júna 2020 sa na celkovú výšku mesačnej podpory uplatňovala pôvodná dolná hranica vo výške 219,41 EUR. Oprávnenými žiadateľmi sú osoby, ktoré počas 30 dní predchádzajúcich podaniu žiadosti o podporu pozastavili svoju podnikateľskú činnosť alebo čelili stratám príjmov vo výške aspoň 40 % v porovnaní s tým istým mesiacom predchádzajúceho roka alebo s mesačným priemerom počas dvoch mesiacov pred uvedeným obdobím;

7.rodinné prídavky pre zamestnancov, ktorí nemôžu pracovať, pretože sa musia starať o svoje deti mladšie ako 12 rokov alebo o iné nezaopatrené osoby. V rámci opatrenia sa poskytuje dávka pokrývajúca 50 % odmeny zamestnancov. Odmeny zamestnancov v zásade zodpovedajú dvom tretinám bežného hrubého platu, pričom dolná hranica sa rovná vnútroštátnej minimálnej mzde a horná hranica je trojnásobkom vnútroštátnej minimálnej mzdy;

8.osobitnú podporu pre udržanie pracovných zmlúv školiteľov v súvislosti so zrušením odbornej prípravy. Verejná podpora pozostáva z dávky pokrývajúcej platy školiteľov aj napriek tomu, že sa odborná príprava neuskutočňuje;

9.viaceré regionálne opatrenia týkajúce sa zamestnanosti v autonómnom regióne Azory. Osobitné opatrenia, vrátane regionálnych príplatkov k celoštátnym režimom, konkrétne k režimu skráteného pracovného času, a podpory pre samostatne zárobkovo činné osoby a pre podniky na obnovenie podnikateľskej činnosti, sú určené na udržanie zamestnanosti v autonómnom regióne Azory počas výskytu ochorenia COVID-19. Podpora v rámci opatrení je podmienená udržaním pracovných zmlúv, ako aj podnikateľskej činnosti;

10.viaceré regionálne opatrenia v oblasti zamestnanosti v autonómnom regióne Madeira. Osobitné opatrenia, vrátane regionálnych príplatkov k celoštátnym režimom, konkrétne k režimu skráteného pracovného času, a podpory pre samostatne zárobkovo činné osoby a pre podniky na obnovenie podnikateľskej činnosti, sú určené na udržanie zamestnanosti v autonómnom regióne Azory počas výskytu ochorenia COVID-19. Podpora v rámci opatrení je podmienená udržaním pracovných zmlúv, ako aj podnikateľskej činnosti;

11.príspevok pre zamestnancov a samostatne zárobkovo činné osoby, ktorí dočasne nemôžu vykonávať odborné činnosti, pretože sú v preventívnej izolácii. Títo pracovníci majú nárok na príspevok vo výške svojho základného platu;

12.príspevok na nemocenské dávky v dôsledku nakazenia ochorením COVID-19. V porovnaní so štandardným systémom nemocenských dávok v Portugalsku sa na poskytnutie príspevku na nemocenské dávky v dôsledku nakazenia ochorením COVID-19 nevzťahuje čakacie obdobie. Verejná podpora pozostáva z dávky, ktorá sa rovná hrubému platu;

13.nákup osobných ochranných prostriedkov, ktoré sa budú používať na pracovisku, najmä vo verejných nemocniciach, na príslušných ministerstvách, v obciach a autonómnych regiónoch Azory a Madeira ako opatrenie súvisiace so zdravím;

14.kampaň v oblasti hygieny v školách, ktorej cieľom je zabezpečiť bezpečný návrat učiteľov, iných členov personálu a študentov do školy;